b'\n_START_ARTICLE_\nVanessa Hudgens\n_START_SECTION_\nVarhaisel\xc3\xa4m\xc3\xa4\n_START_PARAGRAPH_\nHudgens syntyi Salinasissa, Kaliforniassa ja kasvaessaan muutti pitkin l\xc3\xa4nsirannikkoa. H\xc3\xa4nen is\xc3\xa4ns\xc3\xa4 Gregory Hudgens ty\xc3\xb6skenteli palomiehen\xc3\xa4 ja \xc3\xa4iti Gina (o.s. Guangco) teki toimistot\xc3\xb6it\xc3\xa4. H\xc3\xa4nen nuorempi siskonsa on Stella Hudgens. Hudgensin \xc3\xa4iti on filippiinil\xc3\xa4inen ja is\xc3\xa4 taas irlantilaista ja alkuper\xc3\xa4isamerikkalaista syntyper\xc3\xa4\xc3\xa4. H\xc3\xa4nen kaikki isovanhempansa olivat muusikoita. Hudgens on uskonnoltaan roomalaiskatolinen.\n_START_SECTION_\nN\xc3\xa4yttelij\xc3\xa4n ura\n_START_PARAGRAPH_\nHudgensin n\xc3\xa4yttelij\xc3\xa4nura alkoi 15-vuotiaana. Jo vuodesta 1998 alkaen h\xc3\xa4n esiintyi teatterimusikaaleissa, kuten Evita, Karuselli, Kuningas ja min\xc3\xa4, Tuhkimo ja Ihmemaa Oz. Kaksi vuotta my\xc3\xb6hemmin h\xc3\xa4n alkoi koe-esiinty\xc3\xa4 mainoksiin ja tv-sarjoihin. Saatuaan mainosroolin h\xc3\xa4n muutti perheineen Los Angelesiin. H\xc3\xa4nen ensimm\xc3\xa4inen n\xc3\xa4yttelij\xc3\xa4nty\xc3\xb6ns\xc3\xa4 oli komediasarjassa Yh\xc3\xa4 vedossa vuonna 2002._NEWLINE_Vuonna 2003 Hudgens sai pienen roolin elokuvasta Kolmetoista ja vuonna 2004 h\xc3\xa4n n\xc3\xa4ytteli elokuvassa Myrskylinnut. Ennen l\xc3\xa4pimurtoaan Hudgens vieraili my\xc3\xb6s muun muassa komediasarjassa Zackin ja Codyn viiden t\xc3\xa4hden el\xc3\xa4m\xc3\xa4\xc3\xa4._NEWLINE_Vuonna 2005 Hudgens sai p\xc3\xa4\xc3\xa4roolin Disney Channelin televisioelokuvasta High School Musical, josta tuli lukuisia palkintoja. Elokuvan koe-esiintymisess\xc3\xa4 Hudgens lauloi Robbie Williamsin kappaleen \xe2\x80\x9dAngels\xe2\x80\x9d. Vuonna 2007 High School Musical 2 oli kaikkein katsotuin televisioelokuva Yhdysvalloissa ja seuraavana vuonna High School Musical 3: Senior Year sai ensi-iltansa valkokankaalla._NEWLINE_Vuonna 2009 Hudgens n\xc3\xa4ytteli sivuosassa elokuvassa Bandslam, mutta elokuva ei menestynyt odotetusti. Vuonna 2011 h\xc3\xa4n n\xc3\xa4ytteli elokuvissa Beastly ja Sucker Punch._NEWLINE_Vuonna 2012 Hudgens oli suuressa osassa hyvin menestyneess\xc3\xa4 seikkailuelokuvassa Matka 2: Salainen saari, sek\xc3\xa4 rikoskomediaelokuvassa Spring Breakers. Vuonna 2013 julkaistut elokuvat The Frozen Ground, Machete Kills ja Gimme Shelter eiv\xc3\xa4t nousseet suuriksi menestyksiksi.\n_START_SECTION_\nMusiikkiura\n_START_PARAGRAPH_\nHudgensin debyyttialbumi, V, ilmestyi 26. syyskuuta 2006. Albumilta nousi hittikappaleeksi \xe2\x80\x9dCome Back to Me\xe2\x80\x9d._NEWLINE_Hudgensin toinen albumi Identified ilmestyi 24. kes\xc3\xa4kuuta 2008.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHudgens seurusteli High School Musical -elokuvien vastan\xc3\xa4yttelij\xc3\xa4ns\xc3\xa4 Zac Efronin kanssa vuosina 2005\xe2\x80\x932010. He erosivat vuoden 2010 joulukuussa, mutta ero vahvistettiin vasta helmikuussa 2011. Hudgens on seurustellut n\xc3\xa4yttelij\xc3\xa4 Austin Butlerin kanssa vuodesta 2011 l\xc3\xa4htien._NEWLINE_Hudgens oli morsiusneitona yst\xc3\xa4v\xc3\xa4ns\xc3\xa4 Ashley Tisdalen h\xc3\xa4iss\xc3\xa4 syyskuussa 2014._NEWLINE_Hudgens oli yksi vuonna 2007 tehdyn tietomurtosarjan uhreista, joiden intiimeit\xc3\xa4 valokuvia julkaistiin internetiss\xc3\xa4. Elokuussa 2009 julkaistiin lis\xc3\xa4\xc3\xa4 Hudgensin alastonkuvia, jonka johdosta h\xc3\xa4n haastoi kuvia julkaisseen verkkosivun oikeuteen kuvien luvattomasta jakelusta.'